ཆོས་འབྱུང་ལོ་རྒྱུས་སྐོར་ལ་ཞིབ་འཇུག་བྱེད་པའི་གོ་རིམ་ཁྲོད་དུ་ཁོ་བོར་སྤྲོ་བ་འཕེར་བའམ་དོ་སྣང་གི་ཡུལ་དུ་གྱུར་པའི་གནད་དོན་ནི།བསྟན་པ་བར་དར་གྱི་གནད་དོན་ཏེ་དུས་རབས་བཅུ་པ་དང་བཅུ་གཅིག་པའི་ནང་གངས་ལྗོངས་སུ་ནང་ཆོས་ཇི་ལྟར་དར་ཚུལ་དེ་རེད།རྒྱུ་མཚན་ནི་བཙན་པོའི་མི་རྒྱུད་ཀྱིས་ནང་ཆོས་ཀྱི་འཕེལ་རྒྱས་ཐད་རམ་འདེགས་བྱེད་པའི་བྱ་བཞག་དེ་བཙན་པོ་འུ་དུམ་བརྟན་གྱི་དད་མོས་ལ་གཡོ་འགུལ་བྱུང་བ་དང་ལྷན་དུ་མཇུག་སྒྲིལ་བ་དང་།ཇོ་བོ་རྗེ་ཨ་ཏི་ཤ་བོད་དུ་ཕེབས་ཏེ་བསྟན་པ་ཕྱི་དར་གྱི་འགོ་མ་ཚུགས་པའི་ལོ་ངོ་བརྒྱ་དང་སུམ་ཅུ་ཡས་མས་རིང་ནང་ཆོས་དེ་དམངས་ཁྲོད་ནས་དར་བའི་རྣམ་པ་ཞིག་བརྒྱུད་དེ་མུ་མཐུད་དར་འཕེལ་བྱུང་ཡོད་ནའང་།ཆོས་འབྱུང་ལོ་རྒྱུས་ཐོག་བཙན་པོའི་དུས་སུ་དར་བའི་ནང་ཆོས་སྐབས་རིམ་དེར་བསྟན་པ་སྔ་དར་དང་།ཇོ་བོ་རྗེ་ཨ་ཏི་ཤ་བོད་དུ་ཕེབས་ཏེ་མཁས་པའི་ལུགས་ཀྱི་ནང་ཆོས་འཕེལ་རྒྱས་བྱུང་བའི་ཚུལ་དེར་བསྟན་པ་ཕྱི་དར་ཞེས་འབོད་པ་དང་།བསྟན་པ་སྔ་དར་དང་ཕྱི་དར་གཉིས་བར་གྱི་ལོ་ངོ་བརྒྱ་དང་སུམ་ཅུ་ཡས་མས་རིང་ནང་ཆོས་བོད་དུ་དར་བའི་ཚུལ་གྱི་མིང་འདོགས་ཏེ་བསྟན་པ་བར་དར་ཞེས་པའི་ཐ་སྙད་དེར་དགག་བཞག་བྱས་ཏེ་ཞིབ་འཇུག་གཏིང་ཟབ་བྱེད་ཐུབ་མེད།དེ་བས་འདིར་བཅོམ་ལྡན་རིག་པའི་རལ་གྲིས་བསྟན་པ་བར་དར་ཞེས་པའི་མིང་འདོགས་གནང་བ་དེ་གཞིར་བཟུང་བསྟན་པ་བར་དུ་དར་ཡོད་མེད་དང་།ཇི་ལྟར་དར་ཚུལ།དེའི་ཁྱད་ཆོས་དང་ངོ་བོ།དགོན་སྡེ་དང་སེར་མོ་བའི་སྒྲིག་གཞིའམ་གྲུབ་ཆའི་སྐོར་གྱི་ཞིབ་འཇུག་ནི་དཔྱད་རྩོམ་ཕྱོགས་བསྒྲིགས་འདིའི་བརྗོད་གཞི་གཙོ་བོ་ཡིན།འོན་ཏེ་བསྟན་པ་བར་དར་གྱི་གནད་དོན་དེ་ཉིད་གསལ་པོར་འོང་བའི་ཆེད་སངས་རྒྱས་ཆོས་ལུགས་མ་དར་གོང་བོད་དུ་ཆོས་ལུགས་ཀྱི་གྲུབ་མཐའ་གཞན་ཡོད་མེད་དང་།སངས་རྒྱས་ཆོས་ལུགས་ཉིད་བོད་ཡུལ་དུ་དུས་ནམ་ཞིག་ཏུ་དར་མིན།རྒྱལ་རྒྱུད་མི་ཚང་གིས་ཁས་ལེན་བྱས་འོག་བོད་དུ་ནང་འདྲེན་བྱས་པའི་སངས་རྒྱས་ཆོས་ལུགས་དང་།ཆོས་ལུགས་སྒྲོག་སྤེལ་མཁན་གྱིས་སྒྲོག་སྤེལ་བྱས་པའི་སངས་རྒྱས་ཆོས་ལུགས་གཉིས་དབར་གྱི་གོ་དོན་གྱི་ཁྱད་པར་དང་།དེ་བཞིན་ལོ་ཆེན་བཻ་རོ་ཙྰ་ན་དང་དབའ་གསལ་སྣང་།བཙན་པོ་འུ་དུམ་བརྟན་དང་ལྷ་ལུང་དཔལ་རྡོར་དབར་འབྲེལ་བ་གང་ཡོད་སོགས་ལ་ཞིབ་འཇུག་བྱེད་པ་ནི་བསྟན་པ་བར་དར་གྱི་རྨང་གཞི་ལྟ་བུ་ཡིན་པས་དེའི་སྐོར་ལ་ཞིབ་འཇུག་བྱས་པ་དང་གཅིགགཉིས་སུ་ཟངས་དཀར་འཕགས་པའི་ཤེས་རབ་དང་རྒྱ་སྟོན་བརྩོན་འགྲུས་སེང་གེཁུ་སྟོན་བརྩོན་འགྲུས་གཡུང་དྲུང་།ནག་ཚོ་ལོ་ཙྰ་བ་སོགས་ཀྱི་མཛད་རྗེས་སྐོར་ལ་ཞིབ་འཇུག་བྱེད་རྒྱུ་ནི་དམར་གཡོ་གཙང་གསུམ་དང་།དབུས་གཙང་གི་མི་བཅུ།ལོ་ཆེན་རིན་ཆེན་བཟང་པོ་སོགས་བརྒྱུད་མཁས་པ་དེ་དག་གིས་བསྟན་པ་ཕྱི་དར་འབྱུང་བ་ལ་ལོ་རྒྱུས་ཀྱི་རྒྱབ་ལྗོངས་གང་འདྲ་ཞིག་བསྐྲུན་ཡོད་མེད་ཀྱི་གནས་ཚུལ་ཤེས་རྟོགས་གསལ་པོར་འོང་བའི་ཆེད་ཞིབ་འཇུག་བྱས་པ་ཡིན་ན།ཀློག་པ་པོ་ཚོས་བསམ་གཞིགས་ཀྱི་ཐབས་ལམ་འདི་བརྒྱུ་དཔྱད་རྩོམ་འདིའི་སྲོག་གི་དབང་པོ་དཀྱུས་གཅིག་ཏུ་སྡེབ་སྟེ་གཟིགས་པར་འཚལ་ཞེས་རྩོམ་པ་པོས་ལྷ་ལྡན་གྲོང་ནས་ཞུའོ།།